Spanning tussen Iran en Saoedi-Arabië Betrek Amerika - Joy! Digital
Spanning tussen Iran en Saoedi-Arabië Betrek Amerika
Deur Gigi Kotze en Donnelly McCleland | INcontext Ministries International
In die vroeë oggendure van Saterdag 14 September is Saoedi-Arabië se olieproduksie na bewering gehalveer nadat twee groot olie-raffinaderye in Saoedi oënskynlik deur onbemande hommeltuigaanvalle aan die brand gesteek is. Geen ongevalle is aangemeld nie, maar die produksiestilstand beloop ’n verlies van ongeveer vyf miljoen vate per dag of 5% van die wêreld se daaglikse produksie van ru-olie. Die uitwerking is onmiddellik gevoel toe oliepryse die hoogste vlak in ses maande bereik het.
Die aanvalle het spanning tussen Amerika en Iran verhoog, aangesien die Amerikaanse minister van buitelandse sake Iran van die aanvalle beskuldig het en Iran die aantygings ontken het.
Jemen se Houthi-rebellegroep (wat vermoedelik deur Iran ondersteun word in hul stryd teen Saoedi-Arabië), het aanspreeklikheid vir die aanval aanvaar en gesê dat hulle hommeltuie gebruik het om die olie-raffinaderye aan die brand te steek.
Saoedi- sowel as Amerikaanse amptenare het dié weergawe betwyfel en gesê bewyse dui daarop dat die aanval vanuit Iran geloods is. Pres. Donald Trump het gesê Amerika is “locked and loaded” vir ’n moontlike reaksie op die aanval.
Volgens Joshua Project is Saoedi-Arabië die tuiste van ongeveer 34 miljoen mense, waarvan ongeveer 31 miljoen ‘onbereik’ is. Ondanks die feit dat daar ’n groot buitelandse gemeenskap van verskillende gelowe is (meer as 30% van die bevolking), word die meeste vorme van openbare geloofsuitdrukking wat strydig is met die regering se goedgekeurde interpretasie van Soenni-Islam, hewig beperk. Mense wat nie Moslems is nie mag nie Saoedi-burgerskap hê nie en ander gelowe word nie toegelaat om plekke van aanbidding te hê nie.
Bid asseblief saam met ons vir Saoedi-Arabië en die streek.